करतारपुर साहिब यात्रा 24 तक स्थगित; जालंधर में पेड़ गिरने से मंदिर की दीवार व गाड़ी टूटी
Punjab Weather Report; Rain Alert Rivers Water Level | Ghaggar Ravi Beas Satluj Amritsar Gurdaspur Mansa  पंजाब में बाढ़ के बाद हालात सामान्य होते दिख रहे हैं, लेकिन हिमाचल में हो रही बारिश के कारण घग्गर नदी में जलस्तर एक बार फिर बढ़ने लगा है। हरियाणा के पंचकूला एरिया में घग्गर का जलस्तर बढ़ रहा है।
पंजाब के बाढ़ प्रभावित इलाकों में हालात सामान्य होते दिख रहे हैं, लेकिन हिमाचल की पहाड़ियों में हो रही तेज बारिश के बाद घग्गर नदी का जलस्तर एक बार फिर बढ़ने लगा है। हरियाणा के पंचकूला जिले में घग्गर में पानी बढ़ गया है। पंचकूला से निकलने के बाद घग्गर मोहाली के रास्ते पंजाब में दाखिल होती है और उसके बाद पटियाला, संगरूर, मानसा जिलों से गुजरती है।
पंचकूला में घग्गर नदी का जलस्तर बढ़ने के बाद इससे लगते पटियाला, मानसा और दूसरे जिलों के इलाकों में अलर्ट जारी कर दिया गया है। रेस्क्यू टीमों के अलावा संबंधित जिलों का प्रशासन तैयारी में जुट गया है, ताकि हालात पहले की तरह न बन जाएं।
वहीं, अब पाकिस्तान स्थित श्री करतारपुर साहिब की यात्रा को सोमवार तक के लिए स्थगित कर दिया गया है। सोमवार को गुरदासपुर DC हिमांशू अग्रवाल दोबारा श्री करतारपुर साहिब कॉरिडोर का जायजा लेंगे। अगर स्थिति काबू में हुई तो ही यात्रा शुरू की जाएगी। शनिवार को DC ने जायजे के दौरान पाया कि करतारपुर कॉरिडोर को जाने वाली सड़क को काफी नुकसान पहुंच चुका है।
जालंधर में बारिश का कहर, पेड़ गिरा, पोल्ट्री फार्म ध्वस्त
जालंधर में बारिश ने खूब तबाही मचाई है। शहर के बीच सोढल में एक बड़ा पेड़ अचानक गिर गया। इसके गिरने से सोढल मंदिर की जहां चारदीवारी गिर गई, वहीं पर इसने आधी सड़क भी ब्लॉक करके रख दी। दीवार के पास खड़ी एक बोलेरो गाड़ी भी चपेट में आ गई। इसके साथ गांव नुस्सी में बारिश के कारण एक तीन मंजिला पोल्ट्री फार्म ध्वस्त हो गया है। इससे कई मुर्गियां मर गई
नंगल डैम का जलस्तर 1151 फीट
वहीं, भाखड़ा से नीचे सतलुज दरिया की डाउनस्ट्रीम में बने नंगल डैम का जलस्तर शनिवार को 1151 फीट पर पहुंच गया और यह डेंजर लेवल से सिर्फ 3 फीट नीचे है। अगर हिमाचल में हो रही भारी बारिश के बाद पानी की आवक बढ़ने की सूरत में भाखड़ा डैम से अधिक पानी रिलीज किया गया तो नंगल डैम का वाटर लेवल डेंजर लेवल को छू सकता है।
इसी वजह से नंगल के SDM ने अलर्ट जारी किया है कि अगर भाखड़ा डैम से अधिक पानी छोड़ा गया तो निचले एरिया में सतलुज दरिया के आसपास के इलाकों में बाढ़ जैसे हालात बन सकते हैं।
उधर, शनिवार को फिरोजपुर में सतलुज दरिया पर बना एक धुस्सी बांध टूट गया। इसके बाद पानी आसपास के इलाकों में फैलना शुरू हो गया। वहीं, सरदूलगढ़ के अंतर्गत आते दो स्कूल सरकारी सीनियर सेकेंडरी स्कूल खेहरा खुर्द व सरकारी एलिमेंट्री स्कूल खेहरा खुर्द में 24 जुलाई तक छुटि्टयां घोषित कर दी गई हैं।
23-24 को पंजाब में शांत रहेगा मानसून
मौसम विभाग के अनुसार 23-24 जुलाई को पंजाब में मानसून शांत रहने का अनुमान है। कुछ शहरों में रुक-रुक कर बारिश होती रहेगी। लेकिन 25-26 जुलाई को पंजाब में दोबारा से यलो अलर्ट जारी किया गया है। वहीं, शनिवार शाम 5 बजे तक सर्वाधिक बारिश अमृतसर में 85MM दर्ज की गई है। फिरोजपुर में 74 MM, जालंधर में 54.5 MM, मोगा में 45.5 MM बारिश दर्ज की गई है।
7 गांवों से निकाले जा रहे लोग
वहीं गुरदासपुर से कटे 7 गांवों में रेस्क्यू ऑपरेशन जारी है। रावी में जलस्तर अभी सामान्य है, जिसके चलते रावी के आसपास मिट्‌टी की बोरियां भरी जा रही हैं, ताकि किसी भी स्थिति पर तुरंत काबू पाया जा सके। गुरदासपुर से कट चुके घनिकेबेट एरिया में जिला प्रशासन के साथ-साथ आर्मी को भी अलर्ट पर रखा गया है। रावी के पार से लोगों को निकाला जा रहा है, वहीं सेहत विभाग की टीमें भी रावी पार भेजी गई हैं।
पंजाब के हालातों से जुड़ी तस्वीरें... 
